《万卷堂》
宋代·释居简

吾闻先进之野人，耕养之外三年通一经。区区三六一十有八载，六经未必皆知津。

猎猎牙签三万轴，当时想见从头读。若将有限趁无穷，偃鼠饮河徒满腹。

何如一笑俱忘言，文字洗空如露蝉。等闲一嗅尽其要，萧郎馀习三生前。

万卷堂中浩如海，一点胸中无芥蒂。茏葱初日上阑干，坦腹便便日中晒。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。